OpenLLM-France/wikimedia huggingface dataset:
# Musaranya de Hayden

La musaranya de Hayden (Sorex haydeni) és una espècie de mamífer de la família de les musaranyes que es troba a les praderies canadenques i al Mig Oest dels Estats Units.

## Bibliografia

* Fordham et al. (2006). Musaranya de Hayden. Llista Vermella de la UICN, Unió Internacional per a la Conservació de la Natura, 2006. Consultat el 14 desembre 2007 (en anglès).
# Moncestino

Moncestino és un municipi situat al territori de la província d'Alessandria, a la regió del Piemont (Itàlia).
Limita amb els municipis de Crescentino, Fontanetto Po, Gabiano, Verrua Savoia i Villamiroglio.
Pertanyen al municipi les frazioni de Ganoia, Cignaretto, Coggia, Piagera i Seminenga.
# Cal Duc (Arbeca)

Cal Duc és un edifici del municipi d'Arbeca (Garrigues) que forma part de l'Inventari del Patrimoni Arquitectònic de Catalunya.

## Descripció

És una casa de planta baixa i dos pisos. La façana descansa sobre un porxat de dues arcades fetes amb carreus; una d'elles és d'arc de mig punt i l'altra, d'arc apuntat. El seu pes es descarrega sobre tres matxons. Compositivament, la façana presenta cinc finestres al pis superior, dos balcons i dues finestres al pis intermedi, disposades de forma simètrica. Aquesta estètica, però, resta trencada per les dues arcades inferiors, formalment diferents. Totes les obertures són perfilades per motllures a manera de guardapols, corbats lleument a la llinda, i per ampits. Totes les finestres són iguals, a excepció d'una del primer pis. La façana està coronada per una cornisa que recull l'aigua de la pluja. Hi ha una esquerda vertical una mica desplaçada de l'eix vertical. L'interior de la casa ha estat totalment remodelat.

## Història

A la motllura d'una finestra del primer pis hi ha la data de 1672 una mica esborrada. Malgrat això, hom assegura que la casa és anterior a aquesta data, per tant, potser és l'any en què es feu alguna reforma. Actualment ja no és "Cal Duc", donat que des de fa 40 anys hi viu la família Perera.

## Referències

* 1 2 «Cal Duc». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 28 febrer 2016].
# Cal Duran de Sant Martí de Maldà

Cal Duran de Sant Martí de Maldà és una casa neoclàssica de Sant Martí de Maldà, al municipi de Sant Martí de Riucorb (Urgell), inclosa a l'Inventari del Patrimoni Arquitectònic de Catalunya.

## Descripció

És una gran casa situada davant l'església. Les seves façanes ocupen tres carrers del poble. A la façana d'entrada al poble es pot observar que és una casa de tres plantes, on les dues primeres es resolen amb una seqüència de tres arcs de mig punt lleugerament rebaixats i en la planta superior hi ha un porxo de pilars de pedra situats damunt voluminosos pedestals. La façana principal té una porta d'accés de forma rectangular senzilla i en la primera planta destaquen diverses finestres i un balcó amb una porta emmarcada en alts relleus florals amb una llinda superior amb uns querubins que porten una garlanda. A la part superior hi ha una cornisa motllurada sobresortida que als extrems laterals presenta gerros decoratius en relleu.

## Referències

* ↑ «Cal Duran de Sant Martí de Maldà». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 11 desembre 2016].
# Standing Room Only

Standing Room Only és una pel·lícula estatunidenca de Sidney Lanfield estrenada el 1944.

## Argument

Durant la Segona Guerra Mundial, Lee Stevens viatja a Washington D.C. amb la seva secretària Jane Rogers per assegurar un contracte governamental. Jane anul·la les reserves d'hotel quan veu que poden ser inadequades. Sense habitacions disponibles a la ciutat, Lee i Jane es fan passar per un matrimoni.

## Repartiment

* Paulette Goddard: Jane Rogers / Suzanne
* Fred MacMurray: Lee Stevens / Rogers l'amo de l'hotel
* Edward Arnold: T. J. Todd / Todd l'amo de l'hotel
* Hillary Brooke: Alice Todd
* Roland Young: Ira Cromwell
* Anne Revere: Major Harriet Cromwell
* Clarence Kolb: Glen Ritchie
* Isabel Randolph: Jane Ritchie
* Porter Hall: Hugo Farenhall
* Yvonne De Carlo: Secretària
* Frank Faylen: El taxista
# Oscil·lació de Kuznets

Una oscil·lació de Kuznets és una ona econòmica de mitjà abast amb un període de 15-25 anys identificat el 1930 per Simon Kuznets.
Alguns analistes econòmics moderns argumenten que l'oscil·lació de Kuznets reflecteix un cicle de 18 anys en el valor de la terra. Fred Harrison argumenta que aquest cicle de boom i caiguda podria ser suavitzat o evitat simplement posant un impost anual en el valor de terra (Impost sobre béns immobles).
L'anàlisi va ser criticada per Howrey el 1968, que va afirmar que el cicle econòmic aparentment trobat per Kuznets era un artifici del filtre utilitzat. Howrey va suggerir que el mateix patró cíclic podria ser trobat en una sèrie de sorolls blancs quan s'aplicava el filtre de Kuznets. Així i tot, Kuznets va afirmar que els canvis poden ser trobats en la dinàmica de PIB mundial fins i tot sense l'aplicació del filtre.

## Referències

* ↑ Kuznets S. Secular Movements in Production and Prices.
* ↑ See, e.g., Forrester J. W. New Perspectives on Economic Growth.
* ↑ http://www.cato.org/publications/commentary/great-18year-real-estate-cycle
* ↑ http://www.ft.com/intl/cms/s/0/8f06df9e-8ac1-11df-8e17-00144feab49a.html#axzz2Yg2XoqIX
* ↑ http://www.theguardian.com/business/2005/apr/11/economicpolicy.comment
* ↑ Howrey, E. "A spectrum analysis of the long swing hypothesis."
* ↑ Cogley, Timothy and Nason, James M. "Effects of the Hodrick-Prescott filter on trend and difference stationary time series: implications for business cycle research." in Real Business Cycles: A Reader. eds.
* ↑ Korotayev, Andrey V., & Tsirel, Sergey V. A Spectral Analysis of World GDP Dynamics: Kondratieff Waves, Kuznets Swings, Juglar and Kitchin Cycles in Global Economic Development, and the 2008–2009 Economic Crisis.
# Protectorat de l'Àfrica Equatorial Francesa

El Protectorat de l'Àfrica Equatorial francesa (AEF) fou creat el 27 d'abril de 1886, format pels territoris francesos assignats per la conferència de Berlín (no controlats encara) amb la colònia de Gabon i el Congo (unides en una el 27 d'abril de 1886). El 11 de desembre de 1888 aquesta colònia de Congo i Gabon (o Gabon i Congo), fou integrada dins un govern general del protectorat de l'Àfrica Equatorial Francesa formada pels territoris del Congo Mitjà-Gabon i el territori de l'Alt Ubangui (en procés de conquesta). l'Àfrica Equatorial Francesa fou rebatejada Congo Francès el 30 d'abril de 1891. El nom d'Àfrica Equatorial francesa (AEF) va quedar suprimit durant 19 anys i restaurat el 1910 com una federació de colònies.
# Màgia rúnica

La màgia rúnica és l'ús de runes amb fins màgics, i no sols com a sistema d'escriptura. Un erilaz seria una persona experta en el coneixement de les runes, incloses les seues aplicacions màgiques.

## Etimologia

La paraula runa, del gòtic, procedeix de l'arrel run- que significa 'secret', 'murmuri'.

## Història

Encara que l'habilitat de llegir els textos rúnics es va generalitzar entre la població escandinava en avançar l'edat mitjana, durant el període de les migracions (segle iii-viii) les runes eren conegudes només per una minoria, cosa que va propiciar que adquiriren un cert halo de secretisme i que es consideraren d'origen diví.
Les runes no tenien noms abstractes com les lletres de l'alfabet llatí, sinó que es designaven per paraules comunes que començaven pel so representat per la runa, cosa que va afavorir que es carregaren del concepte del nom de l'objecte usat i que cada runa es convertira en un símbol d'aqueix concepte i se'n pogueren emprar com a representacions a manera del tarot.
També va existir la creença que les runes tenien el poder de materialitzar els encisos, invocacions o malediccions escrits sobre determinats objectes.
Els primers registres atribuïts a usos màgics daten del període entre l'edat de ferro romana fins a l'edat de ferro germànica (s. II-viii), i consisteixen en inscripcions no lingüístiques i aparicions de la paraula alu.
Les fonts medievals tenen diversos esments als usos màgics de les runes, principalment en l'Edda poètica. Per exemple, en el Sigrdrífumál s'esmenta com es grava en una espasa amb les paraules «runes victorioses» o s'inscriu la runa tyr dues vegades a manera d'encisos. En diverses pedres rúniques, apareixen expressions com «runes de poder» o «runes divines», i també figuren malediccions per a qui destruïsca la inscripció o profane un lloc sagrat, com per exemple en la pedra rúnica de Stentoften.

## Enllaços externs

* Usos místics de les runes (anglès).
# Ratpenat d'orelles grogues

«Ratpenat d'orelles grogues» té aquests significats:
* Ratpenat d'orelles grogues andí (Vampyressa melissa).
* Ratpenat d'orelles grogues petit (Vampyressa pusilla).
* Ratpenat d'orelles grogues amazònic (Vampyriscus bidens).
* Ratpenat d'orelles grogues de Brock (Vampyressa brocki).
* Ratpenat d'orelles grogues gros (Vampyressa nymphaea).
# Festival Audiovisual Ull Nu

El Festival Audiovisual d'Andorra (o simplement Festival Ull Nu), es un certamen de cinema emergent que es duu a terme al maig de cada any des del 2012 a Andorra la Vella, Andorra. Aquest s'ha tornat un punt de referència tant dins com fora d'Andorra, i al mateix temps ha creat un punt de trobada en el que s'incentiva i fomenta la cultura, la creació audiovisual i el talent de la joventut.
Durant els dies que dura el festival, diverses instal·lacions interactives i audiovisuals són instal·lades al Centre Històric d'Andorra la Vella, on també hi han concerts, així com xerrades, conferències i projeccions de llargmetratges i migmetratges al Teatre Comunal d'Andorra la Vella, activitats que s'han anat ampliant i diversificant al llarg del temps.
Així i tot, l'esdeveniment central del festival es la projecció de diversos blocs de curtmetratges que participen en el concurs que es proposa en cada edició. Hi han 5 categories: Documental, Animació, VideoArt, VideoClip i Ficció. Després de cada bloc els espectadors tenen la oportunitat de puntuar les obres. Al final de cada edició s'entreguen premis segons les valoracions del jurat i dels espectadors.
El festival Ull Nu comença a iniciar-se al 2007 gràcies a una iniciativa del Departament de Joventut del Comú d’Andorra la Vella. La seva finalitat no era més que la creació d'un punt de trobada per a joves andorrans (per sota de 35 anys), que es dediquessin a crear obres audiovisuals, i poguessin així compartir-les, s'anomenava Mostra Audiovisual.
Més endavant, al 2013, s'origina l'Associació Ull Nu i això comporta que la Mostra Audiovisual passi a ser el que coneixem actualment com a Festival Audiovisual Ull Nu, on a més a més de joves creadors del país, hi poden participar joves creadors de tot arreu del Pirineu. A la sisena edició del festival es decideix agrupar totes les modalitats de curtmetratge en una sola i obrir la categoria de llargmetratges i migmetratges. En aquell any Ull Nu canvia de cognom, passa de Festival de joves creadors del Pirineu a Festival de cine emergent d’Andorra. Finalment a la setèna edició, passa a dir-se Festival Audiovisual d’Andorra i s'incorporen noves activitats ja que el nou pressupost ho permet, abans es tenien 32.000 euros, i en canvi ara 72.000. El festival també ha anat creixent gràcies al Comú d'Andorra la Vella i el Govern d'Andorra que han permès la inclusió d'aquestes noves propostes audiovisuals variades com per exemple, xerrades, activitats familiars, sessions escolars, instal·lacions artístiques...

## Referències

* 1 2 «Festival Ull Nu – Festival de Cine Emergente de Andorra» (en espanyol europeu). [Consulta: 7 novembre 2019].
* ↑ «PROGRAMACIÓN 2019» (en espanyol europeu). Arxivat de l'original el 2019-11-07. [Consulta: 7 novembre 2019].
* 1 2 «Ull Nu creix i es multiplica». [Consulta: 7 novembre 2019].
# Kari Bremnes

Kari Bremnes (Svolvær, 9 de desembre de 1956) és una cantant i compositora noruega. Va fer estudis d'idiomes, literatura, història i teatre a la Universitat d'Oslo, i va treballar de periodista durant diversos anys abans de decidir dedicar-se a temps complet a la música. El 1987 va rebre el premi Spellemannprisen per l'enregistrament de Mitt ville hjerte, i el 1991 per l'enregistrament de Spor. Amb els seus dos germans, Lars i Ona, va rebre el premi a la Soloy rècord el 2001.
Ha sigut la presidenta de l'Associació noruega de Compositors i Lletristes.

## Discografia

| 1987. Mitt ville hjerte1987. Blå krukke1991. Spor1993. Folk i husan1993. Løsrivelse1994. Gåte ved Gåte1995. Erindring1997. Månestein | 1998. Svarta Bjørn2000. Norwegian mood2002. 11 Ubesvarte anrop2003. You'd have to be here2005. Over en by2007. Live2009. Ly |

## Referències

* ↑ «Kari Bremnes Songs, Albums, Reviews, Bio & More» (en anglès). Allmusic. [Consulta: 6 març 2022].
* ↑ «Kari Bremnes - "Words are precious to me"». Jazzdimensions, 24-10-2007. Arxivat de l'original el 2007-10-24. [Consulta: 6 març 2022].
* ↑ «NOPA», 26-02-2009. Arxivat de l'original el 2009-02-26. [Consulta: 6 març 2022].
# Musaranya de Fischer

La musaranya de Fischer (Crocidura fischeri) és una espècie de mamífer eulipotifle de la família de les musaranyes (Soricidae) que viu a Kenya i Tanzània. Podria veure's amenaçada en el futur per la destrucció de l'hàbitat a conseqüència de l'expansió dels sistemes de reg agrícola.

## Referències

* ↑ «Musaranya de Fischer». Cercaterm. TERMCAT, Centre de Terminologia.
* ↑ The Taxonomicon (anglès)
* 1 2 Gerrie, R.; Kennerley, R. (2016). "Crocidura fischeri (errata version published in 2017)." 2016 Llista Vermella de la UICN. Unió Internacional per a la Conservació de la Natura, edició 2016. [Consulta: 4 abril 2023]

## Enllaços externs

* BioLib (anglès)
# Bubble Guppies

Bubble Guppies és una sèrie de televisió infantil CGI produïda per Nickelodeon i creada per Jonny Belt i Robert Scull. La sèrie és una combinació dels gèneres de la comèdia, l'entreteniment educatiu i la música, i gira al voltant de les aventures submarines d'un grup de nens en edat preescolar anomenats la Molly, el Gil, el Goby, la Deema, la Oona, el Nonny i la Zooli. El programa es va estrenar a Nickelodeon el 24 de gener de 2011 i originalment va durar quatre temporades fins a la seva conclusió el 21 d'octubre de 2016. La sèrie es produeix amb el programari Autodesk Maya 3D.
# Bubentum

Bubentum va ser una ciutat del Làtium esmentada per Dionís d'Halicarnàs, que diu que era una de les 30 ciutats que formaven part de la Lliga llatina. No és esmentada ni abans ni després, però Plini el Vell parla dels Bubetanis (probablement seria els Bubentanis) a la llista de pobles extingits del Làtium, sense precisar on vivien.

## Referències

* ↑ Smith, William (ed.). «Bubentum». Dictionary of Greek and Roman Geography (1854). [Consulta: 5 juny 2023].
# Musselshell

Musselshell és una concentració de població designada pel cens dels Estats Units a l'estat de Montana. Segons el cens del 2000 tenia 60 habitants.

## Demografia

Segons el cens del 2000, Musselshell tenia 60 habitants, 28 habitatges, i 22 famílies. La densitat de població era de 9 habitants per km².
Dels 28 habitatges en un 17,9% hi vivien nens de menys de 18 anys, en un 71,4% hi vivien parelles casades, en un 0% dones solteres, i en un 21,4% no eren unitats familiars. En el 21,4% dels habitatges hi vivien persones soles el 7,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,14 i el nombre mitjà de persones que vivien en cada família era de 2,45.
Per edats la població es repartia de la següent manera: un 16,7% tenia menys de 18 anys, un 0% entre 18 i 24, un 25% entre 25 i 44, un 25% de 45 a 60 i un 33,3% 65 anys o més.
L'edat mediana era de 50 anys. Per cada 100 dones de 18 o més anys hi havia 108,3 homes.
La renda mediana per habitatge era de 23.750 $ i la renda mediana per família de 24.219 $. Els homes tenien una renda mediana de 26.250 $ mentre que les dones 17.500 $. La renda per capita de la població era de 8.501 $. Aproximadament el 17,4% de les famílies i el 23,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Musselshell». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 8 agost 2010].
* ↑ «Geographic Comparison Table- Musselshell». American Fact Finder. Oficina del Cens dels Estats Units, 12-01-2010.
# Mucaba

Mucaba és un municipi de la província de Uíge. Té una població de 41.008 habitants. Comprèn les comunes de Quinzala i Uando. Limita amb els municipis de Damba al Nord, Songo i Bembe a l'oest, Bungo a l'est i Uíge al sud.

## Referències

* ↑ Mucaba Arxivat 2017-03-28 a Wayback Machine. al web del cens d'Angola
# Muntatge flotant

En una gran varietat d'aplicacions, un muntatge flotant és un tipus de muntatge mecànic que connecta dues parts d'una forma elàstica per evitar acoblaments. En el cas d'un micròfon, la part principal del muntatge flotant és un marc elàstic exterior. Això ajuda a reduir el soroll mecànicament acoblat de la zona circumdant, sense afectar el so del micròfon.
En els amplificadors d'alt guany, els enginyers de disseny solien muntar els conjunts de tubs en aquestes etapes, a prova de sacsejada, mitjançant unes petites gomes-tàndem col·locades en els orificis dels cargols, deixant el conjunt tub-sòcol en una situació "flotant".

## Micròfons

S'utilitzen comunament en els micròfons d'estudi per evitar sorolls no desitjats. El muntatge flotant s'utilitza per aïllar parcialment el micròfon de les vibracions que d'altra manera podrien ser transmeses a través del suport de micròfon, fent que els sons no desitjats s'afegeixin al senyal de sortida.

## Reproductors de discos compactes

Un disseny diferent es troba en alguns reproductors de discos compactes, en els quals unes gomes tàndem sostenen la mecànica del disc i el conjunt de lectura-gravació, de manera que els aïllen de les vibracions externes.

## Shock mount per a mobles

Una idea similar, també coneguda com a Shock mount , es troba en el disseny de mobles, introduït per Charles i Ray Eames. El Shock mount proporciona una certa absorció d'impactes i serveix com una mena de frontissa, permetent que el seient pivoti lliurement.

## Vegeu també

* Dolla
* Vibració
* Amortidor

## Referències

* ↑ Granino Arthur Korn; Theresa M. Korn Electronic analog computers (d-c analog computers). McGraw-Hill, 1956 [Consulta: 17 abril 2013].
* ↑ Electronics. McGraw-Hill Publishing Company, juliol 1956 [Consulta: 17 abril 2013].
# Mystus amemiyai

Mystus amemiyai és una espècie de peix de la família dels bàgrids i de l'ordre dels siluriformes.

## Distribució geogràfica

Es troba a Sichuan (Xina).

## Referències

* ↑ Scopoli J. A. 1777. Introductio ad historiam naturalem, sistens genera lapidum, plantarum et animalium hactenus detecta, caracteribus essentialibus donata, in tribus divisa, subinde ad leges naturae. Prague. Introd. Hist. Nat. . i-x + 1-506.
* ↑ BioLib (anglès)
* ↑ FishBase (anglès)

## Bibliografia

* Burgess, W.E. 1989. An atlas of freshwater and marine catfishes. A preliminary survey of the Siluriformes. T.F.H. Publications, Inc., Neptune City (Nova Jersey, Estats Units). 784 p.
* Eschmeyer, W. N. Genera of Recent Fishes (en anglès). iii + 697. Acadèmia de les Ciències de Califòrnia, 1990. ISBN 0-940228-23-8.
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Ferraris, C.J. Jr. 2007. Checklist of catfishes, recent and fossil (Osteichthyes: Siluriformes), and catalogue of siluriform primary types. Zootaxa 1418:1-628.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Roberts, T.R. 1994. Systematic revision of Asian bagrid catfishes of the genus Mystus sensu stricto, with a new species from Thailand and Cambodia. Ichthyol. Explor. Freshwat. 5(3):241-256.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Stefano Lubrano

Stefano Lubrano (L'Alguer, 24 de juliol de 1967) és un empresari i polític de la ciutat de l'Alguer, i alhora president de Cofindustria Sardegna. És actualment el síndic de la vila a conseqüència de la segona volta de les eleccions del municipi que van veure la victòria de la coalició centreesquerra liderada per Lubrano amb el 55,5% dels sufragis. Succeeix a Marco Tedde, polític de centredreta, que va governar l'Alguer durant uns 10 anys. Durant la seva campanya Lubrano s'ha declarat partidari d'un acostament amb Catalunya afirmant:
| « | El tema de la identitat catalana de l'Alguer és un valor afegit que encara no s'ha explotat prou. Catalunya ens espera mar enllà: la nostra intenció és intensificar els lligams institucionals i els intercanvis culturals i comercials per afavorir la conservació del nostre patrimoni cultural i identitari. | » |
| — Stefano Lubrano, maig de 2012 |||

## Referències

* ↑ «Manifest electoral». Arxivat de l'original el 2013-01-23. [Consulta: 27 juny 2012].
* ↑ «Le risposte di Stefano Lubrano: acrobatica intervista al sindaco di Alghero sul trapezio di Sant'Anna» (en italià). Buon Giorno Alghero, 07-04-2013. [Consulta: 7 agost 2013].
* ↑ Notícia a Vilaweb
* ↑ Notícia a Vilaweb
# Palmierita

La palmierita és un mineral de la classe dels sulfats que pertany i dona nom al grup de la palmierita. Rep el seu nom de Luigi Palmieri (1807-1896), científic italià i director de l'observatori del Vesuvi.

## Característiques

La palmierita és un sulfat de fórmula química (K,Na)₂Pb(SO₄)₂. Cristal·litza en el sistema trigonal. Es troba en forma de cristalls diminuts, aplanats en {0001} amb el contorn hexagonal, modificats per {1010}, {1011}, {1012}, {1013} i {1015}. La seva duresa a l'escala de Mohs és 2. És l'anàleg amb plom de la kalistroncita, de la qual és una espècie isostructural.
Segons la classificació de Nickel-Strunz, la palmierita pertany a «07.AD - Sulfats (selenats, etc.) sense anions addicionals, sense H₂O, amb cations grans només» juntament amb els següents minerals: arcanita, mascagnita, mercal·lita, misenita, letovicita, glauberita, anhidrita, anglesita, barita, celestina, olsacherita i kalistroncita.
El grup de la palmierita va ser establert en el mes de juliol de 2023 i està format per cinc espècies: palmierita, kalistroncita, tuïta, mazorita i gurimita.

## Formació i jaciments

És un mineral rar que es forma en fumaroles volcàniques. Sol trobar-se associada a altres minerals com: aftitalita, ferronatrita, jarosita, euclorina i hematites. Va ser descoberta l'any 1907 al Vesuvi, a la província de Nàpols (Campània, Itàlia). També ha estat descrita a l'esvoranc nº1, a Äußere Wimitz (Caríntia, Àustria), a la fumarola Iadovítaia (Kamtxatka, Rússia), a Linares (Jaén, Espanya) i a dues localitats alemanyes: la mina Bastenberg (Sauerland) i a Münsterbusch (Aquisgrà).

## Referències

* ↑ «Palmierite» (en anglès). Mindat. [Consulta: 12 juliol 2016].
* ↑ Bosi, Ferdinando; Hatert, Frédéric; Pasero, Marco; Mills, Stuart J. «IMA Commission on New Minerals, Nomenclature and Classification (CNMNC) – Newsletter 73». European Journal of Mineralogy, 35, 3, 19-06-2023, pàg. 397–402. DOI: https://doi.org/10.5194/ejm-35-397-2023 [Consulta: 4 juliol 2023].
* 1 2 «Palmierite» (en anglès). Handbook of Mineralogy. [Consulta: 12 juliol 2016].
* ↑ Juroszek, Rafał; Krüger, Biljana; Krüger, Hannes; Galuskina, Irina «Minerals with a palmierite-type structure. Part II. Nomenclature and classification of the palmierite supergroup.». Mineralogical Magazine, 87, 5, 01-10-2023, pàg. 690–694. DOI: https://doi.org/10.1180/mgm.2023.56 [Consulta: 6 agost 2024].